Keld Albrechtsen (EL), 2000-01-25:
Vi oplever i denne tid, at tre partier her i Folketinget bygger deres politik på opbygningen af myter.
De forsøger på at skabe nogle myter, som de så kan basere en ultrakonservativ politik på.
Det har vi også oplevet i dag: myten om, at vold og utryghed skulle være omsiggribende udeomkring i landet.
Vi ved, at sådan er det ikke.
Jeg er beboer i et af de områder, der har været inddraget i den her diskussion, for jeg bor tæt ved Gjellerupparken i den nordlige del af det område i Brabrand, der har været involveret i byudvalgsarbejdet, og jeg kender derfor også til det miljø med f.eks. mange flygtninge og indvandrere, som er der, og jeg kender også de lokale forhold.
Derfor må jeg sige, at så bliver jeg stødt, når fru Pia Kjærsgaard f.eks. begynder at tale nedsættende om Århus og snakker om, at der også skulle være øget vold i Århus.
Og der kan være århusianere, der måske kommer til at lytte til fru Pia Kjærsgaard og så tror, at der virkelig er utrygt at være i Århus, og det er jo noget sludder ud over alle grænser.
Vi, der så f.eks. bor i det byområde, hvor vi har haft byudvalgsarbejdet i gang nu gennem mange år, ved selvfølgelig godt, at der har været nogle problemer.
Disse problemer gik vi så i gang med lokalt.
Vi fik etableret byudvalgsprojektet.
Vi fik etableret huslejenedsættelser.
Der er også ting, som vi stadig væk må efterlyse, og som også, håber jeg, kommer ind i diskussionen om de ting, regeringen kommer med, og som vi gerne vil drøfte med regeringen.
Det kan være ungdomsklubber, det kan være øget adgang til idrætsklubber, og det kan først og fremmest være beskæftigelse og uddannelse.
Der er en række ting.
Det kan være en omprioritering, som kan skabe det økonomiske råderum for huslejenedsættelser i byggerierne.
Det kan være byfornyelsen, som kan målrettes til også at være med i spil om løsning af sociale problemer. Der er rent faktisk en række muligheder, og det er de muligheder, diskussionen bør koncentrere sig om.
Men jeg synes også, jeg i debatten i dag har hørt - bortset fra de tre partier, der har ført sig frem med rabiate forslag til vedtagelse - meldinger fra de øvrige partier om, at nu skal vi ind i det konkrete arbejde.
Og det giver da trods alt forhåbning om, at der er et flertal til stede i Folketinget, som ikke ønsker at bygge på at oppiske frygt, som ikke ønsker at nære fremmedhadet, men som ønsker at gå ind i en konkret løsning af disse ting.
Vi har fra Enhedslistens side sendt regeringen en syvpunktsplan med hensyn til en boligsocial indsats, og vi mener som sagt først og fremmest, at også beskæftigelse og uddannelse i disse bykvarterer skal ind i billedet.
Så bliver der en mulighed for at føre en politik, som ikke baserer sig på myter, som ikke baserer sig på frygt, men som baserer sig på et konkret, omhyggeligt, sagligt arbejde i samarbejde med beboerne i de pågældende områder om at opnå resultater og forbedringer.
Den rapport, som er blevet lavet om byudvalgsarbejdet, viser jo, at det ikke er alt, som er lykkedes, men at der rent faktisk er positive erfaringer med en række af de tiltag, men nogle af dem har ikke fået lov til at virke fuldt ud i dybden og længe nok og skal derfor forstærkes, og det må være det, indsatsen skal samles om.
Jeg vil da i hvert fald fra Enhedslistens side give tilsagn både over for regeringen og over for det flertal, der forhåbentlig viser sig, om, at Enhedslisten vil gå ind og være konstruktivt med i dette arbejde, som kan give sig udslag i konkrete vedtagelser i de kommende måneder.